อนามัยโลกชี้สายพันธุ์ย่อย โอมิครอน BA.2 อาจพบทั่วโลกในไม่ช้า 
Subvariant BA.2 is more contagious, but no indications of greater severity 
ระหว่างการตอบคำถามออนไลน์เมื่อวันอังคาร มาเรีย แวน เคอร์โคฟ หัวหน้าฝ่ายเทคนิคว่าด้วยโควิด-19 ของ WHO กล่าวว่า การศึกษาไวรัสสายพันธุ์ใหม่นี้ยังคงดำเนินต่อไป แม้จะยังไม่สามารถระบุอาการที่เกิดจากเชื้อไวรัสสายพันธุ์ย่อย โอมิครอน บีเอ 2 (Omicron BA.2) ได้อย่างชัดเจนว่ารุนแรงกว่าสายพันธุ์โอมิครอนหลักหรือไม่ ขณะเดียวกัน หลายประเทศในยุโรปยังคงเดินหน้าผ่อนคลายมาตรการควบคุมการระบาด รัฐมนตรีกระทรวงสาธารณสุขโปแลนด์ อดัม นีเอดซีลสกี แถลงข่าวในวันพุธว่า หากจำนวนผู้ติดเชื้อยังคงลดลงอย่างต่อเนื่อง โปแลนด์จะยกเลิกมาตรการควบคุมการระบาดส่วนใหญ่ในเดือนหน้า พร้อมแสดงความเชื่อมั่นว่า จุดเร่ิมต้นของการสิ้นสุดการระบาดกำลังมาถึงแล้ว ส่วนที่อังกฤษ นายกรัฐมนตรีบอริส จอห์นสัน กล่าวกับสมาชิกรัฐสภาในวันพุธว่า ภายในเดือนกุมภาพันธ์นี้ ตนมีแผนจะยุติการบังคับใช้กฎหมายต่อประชาชนที่ต้องกักตัวเมื่อมีผลตรวจโควิดเป็นบวก เดิมทีกฎหมายนี้จะถูกนำมาใช้จนถึงวันที่ 24 มีนาคม แต่ผู้นำอังกฤษกล่าวว่า หากแนวโน้มด้านบวกนี้ดำเนินต่อไป ตนจะยุติมาตรการดังกล่าวเร็วกว่าเดิมหนึ่งเดือน